钦定古今图书集成/明伦汇编/家范典/第062卷 > 性理会通 > 《人伦》
## 钦定古今图书集成/明伦汇编/家范典/第062卷 > 性理会通 > 《人伦》

问：“第五伦视其子之疾，与兄子之疾不同，自谓之私，
如何？”曰：“不特安寝与不安寝，只不起与十起，便是私
也。父母之爱本是公，才著些心做，便是私也。”又问：“视
己子与兄子有间否？”曰：“圣人立法，曰：‘兄弟之子，犹子
也’。是欲视之犹子也。”又问：“天性自有轻重，疑若有间
然？”曰：“只为今人以私心看了。孔子曰：‘父子之道，天性
也’。”此只就孝上说，故言父子天性。若君臣兄弟、宾主
朋友之类，亦岂不是天性？只为今人小看，却不推其
本所由来故尔。己之子与兄之子，所争几何？是同出
于父者也。只为兄弟异形，故以兄弟为手足。人多以
异形，故亲己之子异于兄弟之子，甚不是也。

又

问：“事兄尽礼，不得兄之欢心，奈何？”曰：“但当起敬起孝尽至诚，不求伸己，可也。”曰：“接弟之道如何？”曰：“尽友爱
之道而已。”

周公之于兄、舜之于弟皆一类。观其用心为何如哉？
推此心以待人，亦只如此，然有差等耳。

又

勉斋黄氏曰：“《五典》者，天叙之常理，人道之大端也。析
而言之，则君臣、夫妇朋友者，人之属。而天属之亲，惟
父子兄弟为然。其四肢百体，皆一气之所生，其入孝
出弟，为万善之根本，则兄弟之义，可不谓重乎。”

又

鲁斋许氏曰：“兄弟同受父母，一气所生，骨肉之至亲
者也。今人不明理义，悖逆天性，生虽同胞，情同吴越，
居虽同室，迹如路人，以至计分毫之利而弃绝至恩，
信妻子之言而结为死怨，岂知兄弟之义哉！”